Byrettens dom stadfæstes i sag om, hvorvidt Investcos Holding ApS har modtaget et skattepligtigt tilskud ved at have købt aktier i Mobil-Invest ApS af en interesseforbunden part til en kurs, der... Vis mere
Ret: Vestre Landsret (2. instans)
Faggruppe: Civilsag — Almindelig civil sag
Sagsemner: Forvaltningssag;
Selskaber, fonde og foreninger;
Skat;

/

VESTRE LANDSRET
DOM

afsagt den 14. juni 2022

Sag BS-43054/2021-VLR
(11. afdeling)

Investcos Holding ApS
(advokat Peter Stanstrup)

og

Mobil-Invest ApS
(advokat Peter Stanstrup)

mod

Skatteministeriet Departementet
(advokat Sune Riisgaard)

Retten i Kolding har den 9. november 2021 afsagt dom i 1. instans (sag BS-
10525/2019-KOL).

Landsdommerne Elisabeth Mejnertz, Malene Værum Westmark og Rikke Fisker
Sørensen (kst.) har deltaget i ankesagens afgørelse.

Påstande
Appellanterne, Investcos Holding ApS og Mobil-Invest ApS, har gentaget deres
principale påstand for byretten om, at Skatteministeriet tilpligtes at anerkende, at
Investcos Holding ApS’ skattepligtige indkomst for indkomståret 2007 ned-
sættes med 179.400.773 kr.



/

2

Skatteministeriet tilpligtes endvidere som konsekvens heraf at anerkende, at
sambeskatningsindkomsten for Mobil-Invest ApS for indkomståret 2007 ned-
sættes med 179.400.773 kr.

Investcos Holding ApS og Mobil-Invest ApS har endvidere gentaget en subsi-
diær påstand om, at sagen hjemvises til fornyet behandling ved skatteforvalt-
ningen.

Indstævnte, Skatteministeriet Departementet, har påstået dommen stadfæstet.

Forklaringer
Vidne, tidligere Person 1 har afgivet supplerende forklaring.

Vidne, tidligere Person 1 har forklaret, at han kunne undgå at blive beskattet af
fortjenesten ved aktiesalget, hvis han solgte aktierne, mens han boede i Eng-land.
Han kunne derfor principielt godt have en interesse i at sælge aktierne så dyrt
som muligt. Da salget blev drøftet, startede de med en kurs på 100-110 kr. pr.
aktie, men lige da de skulle til at lukke handlen, steg kursen. Han havde tid-ligere
fået at vide, at de skulle bruge børskursen ved salg af aktierne, men hans
rådgivere sagde i forbindelse med kursstigningen, at der var noget helt galt ved
det, og at det kunne de ikke være med til. De rådgav ham derfor til, at de ved
fastsættelsen af kursen tog et gennemsnit af de sidste måneders kurs, og så lan-
dede de på kurs 130.

Det var en gang i december måned, at de blev bekendte med artiklen i ”Penge &
Privatøkonomi” , hvor der blev skrevet om Lastas A/S. Han havde ikke den store
interesse i at få det store beløb for aktierne, fordi pengene skulle tjenes ind i
selskabet igen. Han er altid meget forsigtig, når det drejer sig om handel i
børsnoterede selskaber, fordi han tidligere havde fået en sigtelse for at have
handlet egne aktier uden for et ”åbent vindue” . Sigtelsen blev dog efterfølgende
frafaldet. Han var derfor ekstra opmærksom på, at man skulle opføre sig or-
dentligt over for børsen.

Lastas A/S handlede i starten med brugte lastbiler, og senere blev det til handel
med nye lastbiler og salg af trailere af mærket Kel-Berg, der var deres eget
mærke. DSV er en verdensomspændende virksomhed, der driver speditørvirk-
somhed. De to selskaber laver således noget forskelligt og kan derfor ikke
sammenlignes.

Han tror også, at der var noget galt med kursen i 2007. Han ved ikke, om der var
noget galt i hele 2007. Han gik ikke som sådan op i kurserne. Det var helt galt
omkring årsskiftet 2007. Han ved ikke, om det var helt galt, da kursen var var på
sit højeste, men handelsvolumen var lille, så det var en illikvid aktie.



/

3

Han ved ikke, om der blev gjort noget i forhold til Finanstilsynet i forbindelse
med, at de tænkte, at kursen var manipuleret.

Forevist årsrapporten for 2006/2007 for Investcos Holding A/S side 11, ekstrak-
tens side 332, har han forklaret, at han ikke kan svare på, hvorfor de i dette sel-
skab opskrev værdien af aktierne til børskursen. Det er revisoren, der har lavet
regnskabet.

Anbringender
Parterne har i det væsentlige gentaget deres anbringender for byretten.

Landsrettens begrundelse og resultat
Det fremgår af oversigten over handler med Lastas-aktier på børsen, at antallet af
handler steg i dagene efter, at artiklen i ”Penge & Privatøkonomi” blev udgi-vet
til offentligheden senest den 11. december 2006. Det fremgår samtidig af
oversigten over udviklingen i aktiekursen blandt andet, at kursen den 8. de-
cember 2006 var 130, at kursen den 13. december 2006 var 177,50, og at kursen
den 29. december 2006 var 173. Der er derfor grundlag for at antage, at artiklen
har haft en vis indflydelse på handlen med aktien.

Der er enighed om, at de faktiske oplysninger i artiklen om Lastas A/S´ økono-mi
er korrekte. Artiklen indeholder anprisninger af selskabet på baggrund af
regnskabsoplysninger og fondsbørsmeddelelser fra selskabet, der i 2006 selv
opjusterede forventningerne til resultatet flere gange. Selskabet har endvidere i
børsnota af 2. januar 2007, der blev udarbejdet i forbindelse med aktiesalget, i
pkt. 3.2 oplyst, at kursen på selskabets aktier er steget jævnt henover året, og det
fremgår af årsrapporten for 2006/2007 for Investcos Holding A/S, at man har
opskrevet aktierne svarende til kursværdien på salgstidspunktet.

Herefter, og i øvrigt af de grunde, som byretten har anført, tiltræder landsret-ten,
at Investcos Holding ApS og Mobil-Invest ApS ikke har godtgjort, at der
foreligger sådanne særlige omstændigheder, at dette kan begrunde en fravigel-se
af udgangspunktet om anvendelse af den seneste børskurs. Landsretten stad-
fæster derfor byrettens dom.

Efter sagens udfald skal Investcos Holding ApS og Mobil-Invest ApS i sagsom-
kostninger for landsretten betale 500.000 kr. til Skatteministeriet. Beløbet vedrø-
rer udgifter inkl. moms til advokatbistand. Ud over sagens værdi er der ved
fastsættelsen af beløbet taget hensyn til sagens omfang og forløb, herunder ho-
vedforhandlingens varighed.



/

4

THI KENDES FOR RET:

Byrettens dom stadfæstes.

I sagsomkostninger for landsretten skal Investcos Holding ApS og Mobil-Invest
ApS inden 14 dage betale 500.000 kr. til Skatteministeriet Departementet. Belø-
bet forrentes efter rentelovens § 8 a.



/